KOMISIJOS REGLAMENTAS (ES) 2021/1842

2021 m. spalio 20 d.

kuriuo dėl didžiausios leidžiamosios flupiradifurono ir difluoro acto rūgšties liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,

kadangi:

(1) didžiausia leidžiamoji flupiradifurono ir difluoro acto rūgšties liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) vykdant augalų apsaugos produkto, kurio sudėtyje yra veikliosios medžiagos flupiradifurono, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti esamą flupiradifurono ir jo pagrindinio metabolito difluoro acto rūgšties DLK, kad šį produktą būtų galima naudoti braškėms ir žemuogėms, valgomosioms alyvuogėms, valgomosioms ybiškėms, žiediniams kopūstams, brokoliniams kopūstams, briuseliniams kopūstams, gūžiniams kopūstams, lapiniams kopūstams, ropiniams kopūstams, salotoms ir salotiniams augalams, špinatams ir panašiems lapams, prieskoninėms žolėms ir valgomosioms gėlėms, pupoms, žirniams, rapsų sėkloms, garstyčių sėkloms ir aliejaus gamybai skirtoms alyvuogėms apsaugoti;

(3) pagal Reglamento (EB) Nr. 396/2005 6 straipsnio 2 ir 4 dalis pateikta paraiška dėl flupiradifurono, Jungtinėse Valstijose naudojamo citrusiniams vaisiams, opuncijoms, vilnamedžių sėkloms, cukriniams kukurūzams, miežiams, kukurūzams, dvispalviams sorgams ir paprastiesiems kviečiams apsaugoti, Jungtinėse Valstijose ir Kanadoje – medžių riešutams, sėklavaisiams, vynuogėms, mėlynėms, šakniavaisiams ir gumbavaisiams, pomidorams, paprikoms, baklažanams, melionams, salierams, ankštiniams augalams, žemės riešutams, sojoms ir apyniams apsaugoti, Brazilijoje – kavos pupelėms apsaugoti, o Ganoje ir Dramblio Kaulo Krante – kakavos pupelėms apsaugoti, leidžiamųjų importo nuokrypių. Pareiškėjai nurodo, kad šiose šalyse šių medžiagų, leidžiamų naudoti tokiems kultūriniams augalams apsaugoti (flupiradifurono ir difluoro acto rūgšties), liekanos viršija Reglamente (EB) Nr. 396/2005 nustatytą DLK, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;

(4) kartu su šiomis paraiškomis pareiškėjas per Komisijos reglamente (ES) 2016/486 (2) nustatytą terminą pateikė valstybei narei ataskaitos rengėjai – Nyderlandams – papildomus sėjomainos būdu auginamų kultūrinių augalų lauko tyrimus ir gyvulių šėrimo tyrimus;

(5) pagal Reglamento (EB) Nr. 396/2005 8 straipsnį Nyderlandai įvertino pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (3). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba padarė išvadą, kad pateiktų duomenų apie flupiradifurono liekanas opuncijose, melionuose, pomidoruose ir apyniuose nepakanka, kad būtų nustatyta nauja DLK. Dėl flupiradifurono liekanų salieruose negalima atmesti galimybės, kad su viena porcija jo gali būti suvartota per daug. Dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų maisto produktų vartojimas nekeltų rizikos, kad bus viršyta leidžiama paros dozė arba ūmaus poveikio etaloninė dozė;

(8) įvertinusi papildomus sėjomainos būdų auginamų kultūrinių augalų lauko tyrimus ir gyvulių šėrimo tyrimus, Tarnyba rekomendavo padidinti, sumažinti arba palikti nepakeistą sėjomainos būdu auginamiems kultūriniams augalams ir gyvūniniams produktams nustatytą dabartinę flupiradifurono ir difluoro acto rūgšties DLK. Visų pirma Tarnyba pasiūlė sumažinti flupiradifurono DLK vynuogių lapuose ir difluoro acto rūgšties DLK kukurūzuose, kakavos pupelėse ir kiaulių kepenyse. Šiems produktams Reglamento (EB) Nr. 396/2005 II priede turėtų būti nustatyta esamo dydžio arba Tarnybos nustatyto dydžio DLK;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad atitinkami DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemonę produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis Dėl flupiradifurono vynuogių lapuose ir difluoro acto rūgšties kukurūzuose, kakavos pupelėse ir kiaulių kepenyse Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti Sąjungoje arba importuoti į Sąjungą iki 2022 m. gegužės 10 d.

3 straipsnis Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje. Jis taikomas flupiradifurono DLK vynuogių lapuose ir difluoro acto rūgšties DLK kukurūzuose, kakavos pupelėse ir kiaulių kepenyse nuo 2022 m. gegužės 10 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2021 m. spalio 20 d. Komisijos vardu Pirmininkė Ursula VON DER LEYEN

(1) OL L 70, 2005 3 16, p. 1.

(2) 2016 m. kovo 29 d. Komisijos reglamentas (ES) 2016/486, kuriuo dėl didžiausios leidžiamosios ciazofamido, cikloksidimo, difluoro acto rūgšties, fenoksikarbo, flumetralino, fluopikolido, flupiradifurono, fluksapiroksado, metilkrezoksimo, mandestrobino, mepanipirimo, metalaksilo-M, pendimetalino ir teflutrino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 90, 2016 4 6, p. 1).

(3) EFSA mokslinės ataskaitos pateikiamos svetainėje http://www.efsa.europa.eu:

Reasoned opinion on the setting of import tolerances, modification of existing maximum residue levels and evaluation of confirmatory data following the Article 12 MRL review for flupyradifurone and DFA. EFSA Journal 2020;18(6):6133.

Reasoned opinion on the modification of the existing maximum residue levels for flupyradifurone and DFA in rapeseeds/canola seeds and mustard seeds. EFSA Journal 2020;18(11):6298.

Reasoned opinion on the modification of the existing maximum residue levels for flupyradifurone and DFA in okra/lady’s finger. EFSA Journal 2021;19(5):6581.